Offentliggørelse af en ansøgning om ændring i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (1)

(2021/C 147/05)

Denne offentliggørelse giver ret til at gøre indsigelse mod ansøgningen, jf. artikel 27 i Europa-Parlamentets og Rådets forordning (EU) 2019/787 (2).

ANSØGNING OM ÆNDRING AF DEN TEKNISKE DOKUMENTATION FOR EN GEOGRAFISK BETEGNELSE

»ÚJFEHÉRTÓI MEGGYPÁLINKA«

EU-nr.: PGI-HU-01829-AM01 –– 18. april 2017

Sprog, ændringen er affattet på: Ungarsk

Formidler

Medlemsstat: Ungarn

Formidlerens navn: Landbrugsministeriet

Fuldstændig adresse (gadenavn og -nummer, by og postnummer, land):

Kossuth Lajos tér 11 1055 Budapest UNGARN

Tlf. + 36 17951705

Email:gi@am.gov.hu

Navnet på den geografiske betegnelse

Újfehértói meggypálinka

Rubrik i produktspecifikationen, der berøres af ændringen

— Beskrivelse af produktet

— Geografisk område

— Tilknytning

— Kontrolmyndighedernes navn og adresse

— Andet: — Fremstillingsmetode for spiritussen — Krav fastsat i EU-bestemmelser og/eller nationale og/eller regionale bestemmelser — Ansøgerens navn og kontaktadresse — Supplement til den geografiske betegnelse og/eller særlige mærkningsregler — Punkt 3 i afsnittet om kontrol — Henvisninger

Ændring

Ændring af produktspecifikationen, der medfører ændring af hovedspecifikationerne.

Redegørelse for ændringen

Ændring 1:

I underafsnittet »Organoleptiske egenskaber« i afsnit B i den tekniske dokumentation foretages følgende ændringer:

Tidligere tekst:

Klar, farveløs, behagelig surkirsebærsmag og -aroma; med et anstrøg af citrus fra frugten og marcipan fra surkirsebærstenene.

Erstatningstekst:

— Klar, farveløs, behagelig surkirsebærsmag og -aroma med et anstrøg af citrus fra frugten og marcipan fra surkirsebærstenene.

— Når det drejer sig om modnet pálinka, en gullig, ravgylden farve og en moden karakter, idet surkirsebærrets essentielle bouquet og aroma bevares. Modning i træfade giver den modnede pálinka dens karakteristiske farve og aroma.

— Efter lang modning i træfade er den smag og aroma, som er karakteristisk for pálinka, rigere og har en mørkere antikgylden farve.

— For pálinka modnet på frugt forædles bouqueten ved modning af frugten, og farven svarer til kirsebærrenes farve. Modning på et leje af frisk eller tørret frugt giver pálinka højere indholdsværdier, en mere intens aroma og en mere karakteristisk smag.

Forklaring:

Eftersom der er tilføjet tre nye modningsprocesser i underafsnittet »Hvile, modning« i afsnit D i den tekniske dokumentation, der ændrer de organoleptiske egenskaber ved pálinka, som fremstilles ved hjælp af disse processer, var det nødvendigt at ændre de organoleptiske egenskaber i overensstemmelse hermed.

Ændring 2:

I underafsnittet »Fysisk-kemiske egenskaber« i afsnit B i den tekniske dokumentation foretages følgende ændringer:

Tidligere tekst:

— alkoholindhold: min. 40 volumenprocent

— methylalkoholindhold: max. 1 000 g/hl 100 volumenprocent alkohol

— indhold af flygtige stoffer: min. 200 g/hl 100 volumenprocent alkohol

— cyanbrinteindhold: max. 7 g/hl 100 volumenprocent alkohol.

Erstatningstekst:

— alkoholindhold: min. 40 volumenprocent (± 0,3 volumenprocent, for »Újfehértói meggypálinka« lagret på et frugtleje: ± 1,5 volumenprocent)

— methylalkoholindhold: max. 1 000 g/hl 100 volumenprocent alkohol

— indhold af flygtige stoffer: min. 200 g/hl 100 volumenprocent alkohol

— cyanbrinteindhold: max. 7 g/hl 100 volumenprocent alkohol.

Forklaring:

Alkoholindholdet i »Újfehértói meggypálinka« er 40 volumenprocent (± 0,3 volumenprocent, for »Újfehértói meggypálinka« lagret på et frugtleje: ± 1,5 volumenprocent). Ændringen indeholder tolerancen for betegnelsen, jf. bilag XII til forordning (EU) nr. 1169/2011 om fødevareinformation til forbrugerne, for at tage hensyn til de naturlige udsving i alkoholindholdet og ændringer som følge af produktions- og lagringsprocedurerne.

Ændring 3:

I afsnit B (Beskrivelse af spiritussen, herunder væsentlige fysiske, kemiske, mikrobiologiske og organoleptiske egenskaber) i den tekniske dokumentation foretages følgende ændringer:

Følgende nye stykke tilføjes:

Særlige egenskaber (i forhold til anden spiritus fra samme kategori)

Behagelig surkirsebærsmag og aroma med et anstrøg af citrus fra frugten og marcipannoter fra surkirsebærstenene.

Forklaring:

I overensstemmelse med kravene i forordning (EU) nr. 716/2013 er spiritussens særlige karakteristika blevet føjet til beskrivelsen af spiritussen.

Ændring 4:

I afsnit B i den tekniske dokumentation foretages følgende ændringer i de anvendte råvarer:

Tidligere tekst:

Til fremstilling af pálinka med oprindelsesbetegnelsen »Újfehértói meggypálinka« må kun surkirsebærsorterne »Újfehértói fürtös« og »Debreceni bőtermő« anvendes.

Erstatningstekst:

Til fremstilling af pálinka med den geografiske betegnelse »Újfehértói meggypálinka« må kun surkirsebærsorterne »Újfehértói fürtös«, »Debreceni bőtermő«, »Kántorjánosi 3«, »Petri« og »Éva« anvendes.

Forklaring:

Begrundelse for tilføjelse af sorter: Uforudsigelige og meget omskiftlige vejrforhold har gjort det nødvendigt at medtage surkirsebærsorterne Kántorjánosi 3, Petri og Éva i fremstillingen af »Újfehértói meggypálinka«, da de har været dyrket i det afgrænsede geografiske område i årtier og er mindre følsomme over for frost. Surkirsebærsorterne Kántorjánosi 3, Petri og Éva blev også forædlet i Újfehértó ved udvælgelse blandt lokale sorter, og alle tre er karakteristiske for det lokale genetiske materiale. Forskelle i planlægningen af de fænologiske faser for de tre nye surkirsebærsorter, der er blevet føjet til den tekniske dokumentation, betyder, at flere sorter vil afbøde de fordelingsmæssige virkninger af fejlslagen høst som følge af forårsfrost. Høsten og forarbejdningen af frugten finder sted over en længere periode end før, nemlig fra slutningen af juni til begyndelsen af juli, hvilket gør produktionen af pálinka mere pålidelig. Alle fem surkirsebærsorter har i årtier været dyrket i det geografiske område, der er defineret i afsnit C.

Ændring 5:

I afsnit C (Afgrænsning af det geografiske område) i den tekniske dokumentation foretages følgende ændringer:

Tidligere tekst:

"Újfehértói meggypálinka kan kun fremstilles af kirsebærsorterne »Újfehértói fürtös« og »Debreceni bőtermő« og aftappes i destillerier beliggende i det område, der er defineret her.

Erstatningstekst:

»Újfehértói meggypálinka« kan kun fremstilles i destillerier beliggende i det område, der er defineret her.

Forklaring:

Emballering (aftapning) i det geografiske område kan ikke begrundes.

Ændring 6:

I underafsnittet »Kvalitetskontrollen omfatter følgende aspekter af frugten« i afsnit D i den tekniske dokumentation foretages følgende ændringer:

Tidligere tekst:

— sortsrenhed: de tilladte sorter er Újfehértói fürtös og Debreceni bőtermő

— modenhed: fuldt modne frugter (stilken løsnes fra frugten uden at forårsage skade)

— sundhed: frugten skal være sund

— renhed: frugten må ikke indeholde tørre stængler, blade eller andre urenheder

— tørstofindholdet i surkirsebær: min. 15 % (ref.)

— surkirsebærs pH-værdi: 4-5

Erstatningstekst:

— sortsrenhed: de tilladte sorter er Újfehértói fürtös, Debreceni bőtermő, Kántorjánosi 3, Petri og Éva

— modenhed: fuldt modne frugter (stilken løsnes fra frugten uden at forårsage skade)

— sundhed: fri for mug og råd, ingen beskadigelse eller kvasning

— renhed: frugten må ikke indeholde tørre stængler, blade eller andre urenheder

— tørstofindhold i surkirsebær: min. 14 % (ref.)

— surkirsebærs pH-værdi: 3,5-4,5

Forklaring:

Med ændringen ajourføres første bullet, tørstofindholdet i surkirsebær og pH-værdien for at tage hensyn til de tre nye surkirsebærsorters egenskaber. Sundhedskravet er blevet ændret i overensstemmelse med punkt 3 i den tekniske dokumentation.

Ændring 7:

I underafsnittet »Modning og hvile« i afsnit D i den tekniske dokumentation foretages følgende ændringer:

Ændring 7 (a):

I underafsnittets overskrift foretages følgende ændringer:

Tidligere tekst:

Modning og hvile

Erstatningstekst:

Hvile, modning

Forklaring:

Ændring af teknisk karakter.

Ændringsforslag 7, litra b):

I underafsnittets indhold foretages følgende ændringer:

Tidligere tekst:

Efter destillationen hviler og modner destillatet i rene, rustfri ståltanke i mindst 3 måneder. (Udgår)

Erstatningstekst:

»Újfehértói meggypálinka« skal hvile, indtil der er opnået en god balance. Den beholder, hvor pálinka skal hvile, skal være fremstillet af et materiale, som bestanddelene i pálinka ikke reagerer med, og som ikke kan frigive sundhedsskadeligt materiale.

»Újfehértói meggypálinka« kan også modnes ved hjælp af en af følgende processer:

— Modnet »Újfehértói meggypálinka«: Modning i mindst tre måneder i et træfad med en volumen på op til 1 000 l og mindst seks måneder i et fad med en større volumen, sådan at pálinka tilføres nye aromastoffer, dels ved oxidering, dels ved opløsning.

— Gammel »Újfehértói meggypálinka«: Modning i mindst et år i et træfad med en volumen på under 1 000 liter eller i mindst to år i et træfad med en volumen på 1 000 liter eller derover.

— »Újfehértói meggypálinka« lagret på et frugtleje: Modning i mindst tre måneder med mindst 10 kg modne surkirsebær eller mindst 5 kg tørrede surkirsebær af de sorter, der er angivet i afsnit D, med oprindelse i det område, der er angivet i afsnit C, for hver 100 l pálinka.

Forklaring:

Fremstillingen af »Újfehértói meggypálinka«, hvor der anvendes forskellige modningsprocesser i overensstemmelse med den relevante ungarske lovgivning, var nødvendig for bedre at imødekomme forbrugernes efterspørgsel, og underafsnittet er blevet ajourført i overensstemmelse hermed.

Ændring 8:

Oplysningerne om fremstillingsmetoden (afsnit D) i hovedspecifikationerne i den tekniske dokumentation er blevet suppleret med de oplysninger om fremstillingsmetoden for spiritussen, der allerede var indeholdt i den oprindelige udgave af den tekniske dokumentation.

Forklaring:

De teknologiske oplysninger, der allerede findes i den oprindelige version af den tekniske dokumentation, er blevet medtaget i hovedspecifikationerne for bedre at beskrive den teknologiske proces.

Ændring 9:

I underafsnittet »Aftapning« i afsnit D i den tekniske dokumentation foretages følgende ændringer:

Tidligere tekst:

Aftapning

Når surkirsebærpálinka er klar til at blive solgt, fyldes den på rene glasflasker, som lukkes med plastpropper forsynet med en overdel af træ og dyppes i voks eller lukkes med plastpropper forsynet med en overdel af træ eller krympekapsler, eventuelt forsynet med skruelåg. Den lukkede flaske kan pakkes i papiræsker eller en dekorativ emballage. Emballagens maksimumsindhold må ikke overstige 1 liter. En større volumen end denne må kun emballeres enkeltvis som en gave. (Udgår)

Forklaring:

Emballering (aftapning) i det geografiske område kan ikke begrundes.

Ændring 10:

I stk. 4 i afsnit E i den tekniske dokumentation foretages følgende ændringer:

Tidligere tekst:

(Stk. 4 i afsnit E)

Sammenholdes forudsætningerne for at kunne fremstille »Újfehértói«-sorten med det afgrænsede geografiske områdes karakteristika, konstateres et lykkeligt sammenfald mellem disse, og det er ikke noget tilfælde, at man begyndte at producere surkirsebær her, og at sorten Újfehértó fürtös har sin oprindelse her, eller at størstedelen af surkirsebærafgrøderne i amtet Szabolcs-Szatmár-Bereg fremstilles her.

Erstatningstekst:

Sammenholdes forudsætningerne for at kunne fremstille surkirsebærsorterne »Újfehértói"fürtös«, »Debreceni bőtermő«, »Kántorjánosi 3«, »Petri« og »Éva« med det afgrænsede geografiske områdes karakteristika, konstateres et lykkeligt sammenfald mellem disse, og det er ikke noget tilfælde, at man begyndte at producere surkirsebær her, og at surkirsebærsorterne Újfehértó har deres oprindelse her, eller at størstedelen af surkirsebærafgrøderne i amtet Szabolcs-Szatmár-Bereg fremstilles her.

Forklaring:

Den første sort, der blev udvalgt på forskningscentret i Újfehértó, var »Újfehértói fürtös«. Betegnelsen »Újfehértó« er blevet berømt både i Ungarn og i udlandet. De surkirsebærsorter, der er opført i afsnit B, blev også forædlet i Újfehértó ved udvælgelse blandt lokale sorter, og de er alle karakteristiske for det lokale genetiske materiale.

Ændring 11:

I stk. 9 i afsnit E i den tekniske dokumentation foretages følgende ændringer:

Tidligere tekst:

(Stk. 9 i punkt E)

Fra begyndelsen af det 19. århundrede havde Újfehértó talrige store vingårde. Foruden vinranker fandtes der også forskellige frugttræer, f.eks. delvis vilde »sigøjner«-surkirsebærtræer og efterhånden stadig flere Szilágyi- og Pándy-surkirsebærtræer. I midten af 1970’erne begyndte surkirsebærfrugtplantager at dukke op i mindre landbrug — mestendels sorten Pándy surkirsebær og »fürtös« surkirsebær, der er udviklet på forskningscentret i Újfehértó i 1965

Erstatningstekst:

Fra begyndelsen af det 19. århundrede havde Újfehértó talrige store vingårde. Foruden vinranker fandtes der også forskellige frugttræer, f.eks. delvis vilde »sigøjner«-surkirsebærtræer og efterhånden stadig flere Szilágyi- og Pándy-surkirsebærtræer. I midten af 1970’erne begyndte surkirsebærplantager at dukke op på mindre landbrug, hovedsagelig surkirsebærsorterne Pándy og Újfehértói, der er udviklet på forskningscentret i Újfehértó i 1965.

Forklaring:

Ændringen af stk. 9 erstatter blot teksten »»fürtös«-surkirsebær udviklet på forskningscentret i Újfehértó i 1965« med "surkirsebærsorterne »Újfehértói, der blev udviklet på forskningscentret i Újfehértós i 1965«.

Ændring 12:

I afsnit E (Angivelse af de forhold, der begrunder tilknytningen til det geografiske miljø eller den geografiske oprindelse) tilføjes følgende:

I første halvdel af det 20. århundrede havde de højtydende surkirsebærsorter, der lokalt kaldes »Fehértói csüngős Pándy« eller »Fehértói fürtös Pándy«, opnået stor udbredelse i og omkring Újfehértó. Lokal selektiv forædling i og omkring Újfehértó begyndte på forskningscentret i Újfehértó i 1960’erne under vejledning af dr. Ferenc Pethő og omfattede indsamling af kloner af selvfertile frugter af høj kvalitet og med højt udbytte, som nemt kunne adskilles fra stilken. Den surkirsebærklon, der havde de gunstigste egenskaber, blev udvalgt og klassificeret som en sort, der blev foreløbigt anerkendt af staten under betegnelsen »Újfehértói fürtös« i 1970. Den lokale planteforædling blev udvidet til at omfatte de omkringliggende kommuner i regionen. De varianter, der blev indsamlet her, blev også testet i Újfehértó, og de bedste sorter, f.eks. »Debreceni bőtermő«, »Kántorjánosi 3«, »Petri« og »Éva«, blev også anerkendt af staten. Disse sorter udgør råvaren for »Újfehértói meggypálinka«.

Der er en lineær regression mellem de store udsving i dag- og nattemperaturer og frugtens sukkerindhold. Den betydelige forskel mellem dag- og nattemperaturer i det geografiske område i vækstperioden giver de surkirsebærsorter, der anvendes som råvare i »Újfehértói meggypálinka«, et højt sukkerindhold (mindst 14° Brix). Sorterne er også kendetegnet ved, at de ikke har bitre aromaer. Det giver surkirsebærret dets behageligt søde og syrlige eller let syrlige smag.

Under indvirkning af både større nedbørsmængder i det geografiske område i vækstperioden og den mellemkompakte humusholdige sandjords gode vandbindingsevne har surkirsebær et lavt syreindhold (totalt syreindhold på 0,6-1,5 %), hvilket også bidrager til at give de sorter, der udgør råvaren i »Újfehértói meggypálinka«, deres karakteristiske, behageligt syrlige eller let syrlige smag.

Ved fremstillingen af mæsken tilsættes der tørrede knækkede sten til gæringsmæsken ud over den begrænsede lille mængde tilladte knækkede sten (højst 3 %), om nødvendigt for at sikre den marcipanagtige smag af »Újfehértói meggypálinka«.

De særlige kendetegn ved surkirsebærsorter, der dyrkes i det geografiske område, skyldes klima- og jordbundsforholdene i det geografiske område og den menneskelige viden, der er knyttet til Újfehértó.

Forklaring:

Der er blevet tilføjet oplysninger om tilknytningen til det geografiske område og forbindelsen mellem de gamle og de nye surkirsebærsorter samt om surkirsebærsorternes indflydelse på det færdige produkts egenskaber. Disse tilføjelser skal understøtte påstanden om, at kvaliteten af den spiritus, der fremstilles af de nye sorter, som indgår i den tekniske dokumentation, i det væsentlige kan tilskrives det geografiske område.

Ændring 13:

I afsnit F i den tekniske dokumentation foretages følgende ændringer:

Tidligere tekst:

— Artikel 17 i Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

— Lov nr. LXXIII af 2008 om pálinka, törkölypálinka og Pálinka National Council

Erstatningstekst:

— Lov nr. XI af 1997 om beskyttelse af varemærker og geografiske betegnelser

— Lov nr. LXXIII af 2008 om pálinka, pálinka af presserester af druer og Pálinka National Council

— Regeringsdekret nr. 158/2009 af 30. juli 2009 om detaljerede regler for beskyttelse af geografiske betegnelser for landbrugsprodukter og fødevarer og for kontrol med produkterne

— Regeringsdekret nr. 22/2012 af 29. februar 2012 om det nationale kontor for sikkerhed i fødevarekæden

— Artikel 17 i Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

— Kommissionens gennemførelsesforordning (EU) nr. 716/2013 af 25. juli 2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus

Forklaring:

Med ændringen ajourføres den relevante lovgivningsmæssige baggrund.

Ændring 14:

I afsnit G i den tekniske dokumentation foretages følgende ændringer i ansøgerens navn:

Tidligere tekst:

Navn: Zsindelyes Pálinka Kft.

Erstatningstekst:

Navn: Zsindelyes Pálinka Zrt.

Forklaring:

Ansøgerens oplysninger er blevet ændret.

Ændring 15:

I afsnit H i den tekniske dokumentation foretages følgende ændringer:

Tidligere tekst:

Ud over kravene i den relevante lovgivning indeholder betegnelsen følgende:

»Újfehértói meggypálinka«

»beskyttet oprindelsesbetegnelse«.

Erstatningstekst:

Ud over kravene i den relevante lovgivning indeholder betegnelsen også følgende:

»geografisk betegnelse«

Forklaring:

Ændringer af teknisk art som følge af en ændring af lovgivningen.

Ændring 16:

Følgende individuelle regler er blevet tilføjet i afsnit H i den tekniske dokumentation:

Supplerende tekst:

Betegnelsen »Újfehértói meggypálinka« kan også suppleres med følgende:

Tilføjelse: »érlelt« [modnet]

Særlige anvendelsesbetingelser: Et produkt kan være forsynet med denne tilføjelse, hvis det er modnet i mindst tre måneder i et træfad med en volumen på op til 1 000 liter og mindst seks måneder i et fad med en større volumen.

Tilføjelse: »ópálinka« [gammel pálinka]

Særlige anvendelsesbetingelser: Et produkt kan være forsynet med denne tilføjelse, hvis det er modnet i mindst et år i et træfad med en volumen på under 1 000 liter eller i mindst to år i et træfad med en volumen på 1 000 liter eller derover.

Tilføjelse: »gyümölcságyon érlelt« eller »ágyas« [lagret på et frugtleje]

Særlige anvendelsesbetingelser: Et produkt kan være forsynet med denne tilføjelse, hvis mindst 10 kg modne surkirsebær eller mindst 5 kg tørrede surkirsebær af de sorter, der er angivet i afsnit D, og som har oprindelse i det område, der er angivet i afsnit C, anvendes under modningen for hver 100 l pálinka, og produktet er modnet med frugten i mindst tre måneder. Nettomængden af pálinka skal angives på flaskens etiket.

Forklaring:

Da der er tilføjet yderligere modningsmetoder i afsnit D i den tekniske dokumentation, er det nødvendigt at ændre reglerne vedrørende betegnelsen.

Ændring 17:

I punkt 2 (Kontrolmyndigheder og produktcertificeringsorganer) under »Overskrifter ifølge afsnit 10, stk. 1, i regeringsdekret nr. 158/2009 af 30. juli 2009« foretages følgende ændringer:

Tidligere tekst:

Szabolcs-Szatmár-Bereg County Government Office –– direktoratet for fødevaresikkerhed og dyresundhed Keleti Márton út 1, H-4400 Nyíregyháza

Tlf. +36 42451200

Fax +36 42451221

Email:elelmiszerlanc@szabolcs.gov.hu

Websted:http://www.kormanyhivatal.hu/hu/szabolcs-szatmar-bereg

Erstatningstekst:

Szabolcs-Szatmár-Bereg –– Amtsforvaltningskontor Hősök tere 5, H-4400 Nyíregyháza

Tlf. +36 42599300

Email: Hivatal @ szabolcs.gov.hu

Websted:http://www.kormanyhivatal.hu/hu/szabolcs-szatmar-bereg

Forklaring:

Navnet på den regionale kontrolmyndighed er blevet ændret.

Ændring 18:

I punkt 3 i afsnittet om kontrol i den tekniske dokumentation foretages følgende ændring:

Tidligere tekst:

Methanolindhold maksimum 1 200 g/hl alkohol (100 volumenprocent), jf. punkt 9, litra b), i bilag II til forordning (EF) nr. 110/2008.

Erstatningstekst:

Methanolindhold maksimum 1 000 g/hl alkohol (100 volumenprocent), jf. punkt 9, litra b), i bilag II til forordning (EF) nr. 110/2008.

Forklaring:

Med ændringen bringes værdien i overensstemmelse med den relevante EU-lovgivning.

Ændring 19:

I afsnittet »Henvisninger« foretages følgende ændringer:

Tidligere tekst:

Jenő Tamás: Pálinka Pálinkák és más nemes párlatok [Pálinka. Pálinka og anden fin spiritus], Alexandra Kiadó, 2003 (ISBN 9633686105)

Endre Némethy: Adatok a népi pálinkafőző eljárás előfordulásához [Oplysninger om udførelse af den traditionelle pálinka-destillationsproces], Ethnographia 1945.

Dr. Lajos Sólyom: Pálinkafőzés kézikönyv kisüzemek számára [Håndbog i destillation af Pálinka for små destillerier], Mezőgazdasági Kiadó, 1986

MAGYAR NÉPRAJZ II. Gazdálkodás/Gyümölcskultúra [HUNGARIAN ETHNOLOGY II. Landbrug/Frugtavl], Akadémiai Kiadó, Budapest 2001

Erstatningstekst:

Géza Balázs:Pálinka, a hungarikum [Pálinka, Hungaricum], Állami Nyomda Részvénytársaság Budapest, 2004 (ISBN 9789638567437)

Jenő Tamás: Pálinka. Pálinkák és más nemes párlatok [Pálinka. Pálinka og anden fin spiritus], Alexandra Kiadó, 2003 (ISBN 9633686105)

Géza Balázs: A magyar pálinka [Ungarsk pálinka], Aula Kiadó, Budapest, 1998, s. 29

Géza Balázs: Az égetett szeszesitalok megjelenése [Spiritus’ udseende], Néprajzi látóhatár VI. 1997

Endre Némethy: Adatok a népi pálinkafőző eljárás előfordulásához [Oplysninger om udførelse af den traditionelle pálinka-destillationsproces], Ethnographia 1945.

DR. Lajos Sólyom: Pálinkafőzés kézikönyv kisüzemek számára [Håndbog i destillation af Pálinka for små destillerier], Mezőgazdasági Kiadó, 1986

MAGYAR NÉPRAJZ II. Gazdálkodás/Gyümölcskultúra [HUNGARIAN ETHNOLOGY II. Landbrug/Frugtavl], Akadémiai Kiadó, Budapest 2001

Forklaring:

Der er tilføjet yderligere litterære henvisninger i bibliografien som følge af undersøgelser, der er foretaget for at dokumentere det gode omdømme, som Újfehértói meggypálinka har.

HOVEDSPECIFIKATIONERNE I DEN TEKNISKE DOKUMENTATION

»ÚJFEHÉRTÓI MEGGYPÁLINKA«

EU-nr.: PGI-HU-01829-AM01 –– 18. april 2017

1. Navn

»Újfehértói meggypálinka«

2. Kategori af spiritus

Frugtbrændevin (kategori 9 i forordning (EF) nr. 110/2008)

3. Beskrivelse af spiritussen

Organoleptiske egenskaber

— Klar, farveløs, behagelig surkirsebærsmag og -aroma med et anstrøg af citrus fra frugten og marcipan fra surkirsebærstenene.

— Når det drejer sig om modnet pálinka, en gullig, ravgylden farve og en moden karakter, idet surkirsebærrets essentielle bouquet og aroma bevares. Modning i træfade giver den modnede pálinka dens karakteristiske farve og aroma.

— Efter lang modning i træfade er den smag og aroma, som er karakteristisk for pálinka, rigere og har en mørkere antikgylden farve.

— For pálinka modnet på frugt forædles bouqueten ved modning af frugten, og farven svarer til kirsebærrenes farve. Modning på et leje af frisk eller tørret frugt giver pálinka højere indholdsværdier, en mere intens aroma og en mere karakteristisk smag.

Kemiske og fysiske egenskaber

— alkoholindhold: min. 40 volumenprocent (± 0,3 volumenprocent, for »Újfehértói meggypálinka« lagret på et frugtleje: ± 1,5 volumenprocent)

— methylalkoholindhold: max. 1 000 g/hl 100 volumenprocent alkohol

— indhold af flygtige stoffer: min. 200 g/hl 100 volumenprocent alkohol

— cyanbrinteindhold: max. 7 g/hl 100 volumenprocent alkohol.

Særlige egenskaber (i forhold til anden spiritus fra samme kategori)

Behagelig surkirsebærsmag og aroma med et anstrøg af citrus fra frugten og marcipannoter fra surkirsebærstenene.

Råvarer, der anvendes til fremstilling af produktet:

Til fremstilling af pálinka med den geografiske betegnelse »Újfehértói meggypálinka« må kun sorterne »Újfehértói fürtös«, »Debreceni bőtermő«, »Kántorjánosi 3«, »Petri« og »Éva« anvendes.

4. Afgrænsning af det geografiske område

»Újfehértói meggypálinka« må kun stamme fra følgende landsbyer i amtet Szabolcs-Szatmár-Bereg: Bálintbokor, Butyka, Császárszállás, Érpatak, Geszteréd, Kálmánháza, Kismicske, Kisszegegyháza, Lászlótanya, Ludastó, Petőfitanya, Szirond, Újfehértó, Újsortanya, Táncsicstag, Vadastag og Zsindelyes.

»Újfehértói meggypálinka« kan kun fremstilles i destillerier beliggende i det område, der er defineret her.

5. Metode, som spiritussen er fremstillet efter

Godkendelse af surkirsebærfrugten: Grundlaget for pálinka af god kvalitet er fuldt modne og sunde frugter. Når frugten modtages, kontrolleres både kvantitet og kvalitet.

Kvalitetskontrollen omfatter følgende aspekter af frugten:

— sortsrenhed: de tilladte sorter er Újfehértói fürtös, Debreceni bőtermő, Kántorjánosi 3, Petri og Éva

— modenhed: fuldt modne frugter (stilken løsnes fra frugten uden at forårsage skade)

— sundhed: fri for mug og råd, ingen beskadigelse eller kvasning

— renhed: frugten må ikke indeholde tørre stængler, blade eller andre urenheder

— tørstofindhold i surkirsebær: min. 14 % (ref.)

— surkirsebærs pH-værdi: 3,5-4,5

Mæskning

Den vaskede frugt overføres til den udsteningsmaskine, hvor frugten udstenes. Ved justering af maskinerne skal der tages hensyn til den gennemsnitlige størrelse af stenene, hvorved andelen af knuste sten, der kommer ind i mæsken, reduceres til et minimum. Det er farligt at få knuste sten i mæsken, da amygdalin ved mæskning og gæring nedbrydes til cyanbrinte og benzaldehyd. For stenfrugter er det vigtigt at bevare frugtstenssmagen. Derfor tilsættes om nødvendigt tørrede knækkede sten til gæringsmasken ud over den tilladte mængde (højst 3 %) knækkede sten. Den søde mæsk pumpes ind i de klargjorte mæskgæringsbeholdere ved hjælp af en mæskepumpe. Under mæskningen tilsættes en passende mængde pektinolytisk enzym (1-3 g/100 kg afhængigt af året og partiet) til surkirsebærmæsken, der er befriet for frugtsten, for at lette saftekstraktionen, sikre en jævn gæring og bidrage til at frigive smag og aromaer.

Når partiets pH-værdi er blevet fastslået, fastsættes pH-værdien til 3,0 ved hjælp af phosphorsyre, der giver en passende pH-beskyttelse under gæringen og lagringen af mæsken og bidrager til at bevare frugtens aroma. Det er vigtigt at tilsætte syren til mæsken i fortyndet form. Gæringen kontrolleres: mæsken — med nedbrudt pektin og under syrebeskyttelse — opbevares ved 18-20 °C ved hjælp af køleudstyr, hvorefter den podes med behørigt tilberedt rehydreret gærstamme. Dette gør det muligt at afkorte den første gæringsfase.

Gæring

For at nedbryde det øverste lag af frugtkød (»hat« eller »frakke«), der dannes oven på mæsken, omrøres masken flere gange dagligt, hvilket resulterer i, at frugtkødet udblødes i væsken, og det løse porøse materiale på overfladen af masken opløses, hvilket bidrager til at undgå et større tab af aroma eller udbytte. Gæringen tager normalt 7-10 dage, og de parametre, der er nødvendige for at kontrollere gæringsprocessen, måles løbende (ref. %, sukker- og alkoholindhold, pH-værdi osv.). Den gærede mæsk destilleres hurtigst muligt. Indholdet af reducerende sukker i gæret mæsk må ikke overstige 4 g/l.

Destillation, raffinering

Surkirsebærmæsk kan destilleres ved hjælp af to typer udstyr (fraktionerede destillationsapparater eller destillationsudstyr med kontinuerlig destillation). Målet er i begge tilfælde at fremstille et destillat af bedste kvalitet eller pálinka. Derfor fastsættes separationstendensen (mængden af »hoved«-, »hjerte«- og »haledestillat«) for hvert parti, som kan ændre sig naturligt under destillationen (tidsfaktor). Separationen af »hoved« og »hale« sker normalt ved en organoleptisk vurdering. Destillationsudstyret renses med CIP-systemet efter hver destillationsproces i ca. 5 minutter.

Hvile, modning

»Újfehértói meggypálinka« skal hvile, indtil der er opnået en god balance. Den beholder, hvor pálinkaen skal hvile, skal være fremstillet af et materiale, som bestanddelene i pálinka ikke reagerer med, og som ikke kan frigive sundhedsskadeligt materiale.

»Újfehértói meggypálinka« kan også modnes ved hjælp af en af følgende processer:

— Modnet »Újfehértói meggypálinka«: Modning i mindst tre måneder i et træfad med en volumen på op til 1 000 l og mindst seks måneder i et fad med en større volumen, sådan at pálinka tilføres nye aromastoffer, dels ved oxidering, dels ved opløsning.

— Gammel »Újfehértói meggypálinka«: Modning i mindst et år i et træfad med en volumen på under 1 000 liter eller i mindst to år i et træfad med en volumen på 1 000 liter eller derover.

— »Újfehértói meggypálinka« lagret på et frugtleje: Modning i mindst tre måneder med mindst 10 kg modne surkirsebær eller mindst 5 kg tørrede surkirsebær af de sorter, der er angivet i afsnit D, med oprindelse i det område, der er angivet i afsnit C, for hver 100 l pálinka.

Tilpasning af alkoholindholdet

Alkoholindholdet i destillaterne fortyndes ved hjælp af kontrolleret blødgjort kvalitetsdrikkevand (maksimum 1°dH) til et niveau, der er egnet til indtagelse. Fortynding efterfølges af endnu en hvile- og modningsperiode, inden produktet aftappes.

6. Tilknytning til det geografiske miljø eller den geografiske oprindelse

Grundlaget for god pálinka er frugter af høj kvalitet med fremragende egenskaber. Dette kan kun opnås, hvis der vælges det bedst mulige sted til frugtproduktion under behørig hensyntagen til klima- og jordbundsfaktorer og stedets beliggenhed.

Det ovenfor beskrevne geografiske område ligger i amtet Szabolcs-Szatmár-Bereg i midten af Nyírség-regionen. Den årlige nedbørsmængde i dette område er på 570-590 mm, men i visse områder kan den variere mellem 550 og 600 mm. Nedbørsmængden i vækstsæsonen er på ca. 420 mm, hvoraf 65-78 mm falder i juni, hvilket er gunstigt for frugtavl. Den årlige gennemsnitstemperatur ligger på mellem 9,3 og 9,9 °C. De sidste frostdage ligger omkring midten af april, og den første efterårsfrost sætter ind i midten af oktober. Den varmeste måned er juli med 20,2-20,7 °C, hvilket er 1-2 °C lavere end i andre områder af Alföld [Den Ungarske Slette]. Sommertemperaturerne er mere moderate i dette geografiske område end i andre områder af Alföld, da der finder en betydelig afkøling sted om natten, selv om sommeren. Foråret begynder senere end i de omkringliggende regioner, så man undgår normalt forårsfrost under surkirsebærrenes blomstring. Det virkelig varme vejr i dette område begynder efter midten af juli, men på dette tidspunkt er surkirsebærrene allerede blevet høstet. Det årlige antal solskinstimer ligger mellem 1950 og 2030 timer, heraf 760-800 timer i sommerperioden.

I det afgrænsede geografiske område består jordbunden hovedsagelig af sandjord med humus på sandstensklipper. Denne jordbundstype er kendetegnet ved et humusindhold på over 1 % og en et muldlag på 40 cm. Den har god vandbindingsevne og vandgennemtrængelighed, den er luftig og udtørrer ikke let, og dens næringsstofindhold er tilstrækkelig til at opnå et godt udbytte. En forøgelse af kvælstofreserverne kan forøge udbyttet væsentligt. Ud over ovennævnte jordbundstype findes der større eller mindre arealer med rødbrun skovjord med et humusindhold på mellem 1 og 1,5 %. Jordbunden er også gunstig i vandforvaltningshenseende, da en moderat vandgennemtrængelighed er kombineret med god vandbindingsevne. Dens luftighed og næringsindhold er også positive egenskaber.

Sammenholdes forudsætningerne for at kunne fremstille surkirsebærsorterne »Újfehértói"fürtös«, »Debreceni bőtermő«, »Kántorjánosi 3«, »Petri« og »Éva« med det afgrænsede geografiske områdes karakteristika, konstateres et lykkeligt sammenfald mellem disse, og det er ikke noget tilfælde, at man begyndte at producere surkirsebær her, og at surkirsebærsorterne Újfehértó har deres oprindelse her, eller at størstedelen af surkirsebærafgrøderne i amtet Szabolcs-Szatmár-Bereg fremstilles her.

I første halvdel af det 20. århundrede havde de højtydende surkirsebærsorter, der lokalt kaldes »Fehértói csüngős Pándy« eller »Fehértói fürtös Pándy«, opnået stor udbredelse i og omkring Újfehértó. Lokal selektiv forædling i og omkring Újfehértó begyndte på forskningscentret i Újfehértó i 1960’erne under vejledning af dr. Ferenc Pethő og omfattede indsamling af kloner af selvfertile frugter af høj kvalitet og med højt udbytte, som nemt kunne adskilles fra stilken. Den surkirsebærklon, der havde de gunstigste egenskaber, blev udvalgt og klassificeret som en sort, der blev foreløbigt anerkendt af staten under betegnelsen »Újfehértói fürtös« i 1970. Den lokale planteforædling blev udvidet til at omfatte omkringliggende kommuner i regionen. De varianter, der blev indsamlet her, blev også testet i Újfehértó, og de bedste sorter, f.eks. »Debreceni bőtermő«, »Kántorjánosi 3«, »Petri« og »Éva«, blev også anerkendt af staten. Disse sorter udgør råvaren i »Újfehértói meggypálinka«.

Der er en lineær regression mellem de store udsving i dag- og nattemperaturer og frugtens sukkerindhold. Den betydelige forskel mellem dag- og nattemperaturer i det geografiske område i vækstperioden giver de surkirsebærsorter, der anvendes som råvare i »Újfehértói meggypálinka«, et højt sukkerindhold (mindst 14° Brix). Sorterne er også kendetegnet ved, at de ikke har bitre aromaer. Det giver surkirsebærret dets behageligt søde og syrlige eller let syrlige smag.

Under indvirkning af både større nedbørsmængder i det geografiske område i vækstperioden og den mellemkompakte humusholdige sandjords gode vandbindingsevne har surkirsebær et lavt syreindhold (totalt syreindhold på 0,6-1,5 %), hvilket også bidrager til at give de sorter, der udgør råvaren i »Újfehértói meggypálinka«, deres karakteristiske, behageligt syrlige eller let syrlige smag.

Ved fremstillingen af mæsken tilsættes der tørrede knækkede sten til gæringsmæsken ud over den begrænsede lille mængde tilladte knækkede sten (højst 3 %), om nødvendigt for at sikre den marcipanagtige smag af »Újfehértói meggypálinka«.

De særlige kendetegn ved surkirsebærsorter, der dyrkes i det geografiske område, skyldes klima- og jordbundsforholdene i det geografiske område og den menneskelige viden, der er knyttet til Újfehértó.

Produktionen og forbruget af pálinka i Karpaterbækkenet går helt tilbage til den periode, hvor mennesker bosatte sig dér. Befolkningen i Árpád vidste allerede, hvordan man fremstiller spiritus, da de bragte dette håndværk med sig fra deres hjemegn længere mod øst. Det tog flere tusinde år at nå fra de primitive redskaber, nemlig de simple destillerier fremstillet af ler og birk, til det destillationsudstyr til fremstilling af pálinka og de raffineringslaboratorier, vi har i dag. Anvendelsen af spiritus og den funktion, man har tilskrevet det, har ændret sig efter tidens forhold. Den berusende nektar blev i fortiden kun anvendt som lægemiddel til fremstilling af planteessenser. (Erindringen om dette har overlevet i den kollektive bevidsthed indtil for ikke så længe siden i Újfehértó, da ældre mennesker helt frem til midten af det 20. århundrede opbevarede de forskellige urter, de indsamlede, i pálinka, for at de kunne optage den helbredende virkning). Den berusende drik blev populær i middelalderen. Selv i 1930’erne og 1940’erne var pálinka dog endnu ikke blevet den daglige drik, vi kender i dag, da pálinka ifølge de ældre beboere i Újfehértó stadig kun blev drukket ved særlige festlige lejligheder, f.eks. i forbindelse med høsten.

Da man begyndte at fremstille pálinka, var destillationsapparater ikke adskilt og blev anvendt til at destillere frugt, vin, korn, kartofler osv. I det 18. århundrede var destillationsapparaternes kapacitet stadig meget lav. De første data om salg af spiritus i Újfehértó går tilbage til denne tid og stammer fra landsbykroerne, som blev forpagtet og gav landsbyen en god indtægt. Disse kroer, hvis forpagtere på dette tidspunkt i stigende grad stammede fra det jødiske samfund, der slog sig ned i området, var ud over vin også involveret i salget af pálinka. Mængden af pálinka var imidlertid meget lille, hvilket også tyder på, at en eller anden form for hjemmelavet redskab med lav kapacitet må være blevet anvendt som destillationsapparat til at fremstille det. Senere blev pálinka dog mere og mere populær i regionen, som det fremgår af opgørelsen fra den pensionerede løjtnant Sándor Bakó, der var ansvarlig for opkrævning af punktafgifter.

I Újfehértó og i Alföld generelt spillede frugt en vigtig rolle i ernæringen. En af disse frugter var surkirsebær, hvis vilde sorter allerede fandtes i de omkringliggende områder i begyndelsen af det 17. århundrede.

Mindre landbrugere med større bedrifter og frugtplantager fik deres sommerpálinka fremstillet samtidig med, at »høstpálinkaen« til landsbyens indbyggere blev fremstillet.

Fra begyndelsen af det 19. århundrede havde Újfehértó talrige store vingårde. Foruden vinranker fandtes der også forskellige frugttræer, f.eks. delvis vilde »sigøjner«-surkirsebærtræer og efterhånden stadig flere Szilágyi- og Pándy-surkirsebærtræer. I midten af 1970’erne begyndte surkirsebærplantager at dukke op på mindre landbrug, hovedsagelig surkirsebærsorterne Pándy og Újfehértói, der er udviklet på forskningscentret i Újfehértó i 1965.

Der fandtes tidligere to større industrielle pálinkadestillerier i Újfehértó, hvoraf det ene blev finansieret af landsbyen, og det andet af de lokale jordejere. Den førstnævnte lå i den nordlige del af landsbyen, og den anden, der blev grundlagt af Lőrinc Csernyus, premierløjtnant under revolutionen i 1848-49, i den sydlige del stadig er stadig i drift i Rákóczi út.

Alt i alt kan det siges, at fremstillingen og forbruget af pálinka af surkirsebær på baggrund af de velegnede klimaforhold har en lang tradition i det afgrænsede område.

7. EU-bestemmelser eller nationale/regionale bestemmelser

— Lov nr. XI af 1997 om beskyttelse af varemærker og geografiske betegnelser

— Lov nr. LXXIII af 2008 om pálinka, pálinka af presserester af druer og Pálinka National Council

— Regeringsdekret nr. 158/2009 af 30. juli 2009 om detaljerede regler for beskyttelse af geografiske betegnelser for landbrugsprodukter og fødevarer og for kontrol med produkterne

— Regeringsdekret nr. 22/2012 af 29. februar 2012 om det nationale kontor for sikkerhed i fødevarekæden

— Artikel 17 i Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

— Kommissionens gennemførelsesforordning (EU) nr. 716/2013 af 25. juli 2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus

8. Ansøger

Navn: Zsindelyes Pálinka Zrt.

Postadresse: Zsindelyes tanya 1. sz, H-4245 Érpatak

9. Supplement til den geografiske betegnelse

Betegnelsen »Újfehértói meggypálinka« kan også suppleres med følgende:

Tilføjelse: »érlelt« [modnet]

Særlige anvendelsesbetingelser: Et produkt kan være forsynet med denne tilføjelse, hvis det er modnet i mindst tre måneder i et træfad med en volumen på op til 1 000 liter og mindst seks måneder i et fad med en større volumen.

Tilføjelse: »ópálinka« [gammel pálinka]

Særlige anvendelsesbetingelser: Et produkt kan være forsynet med denne tilføjelse, hvis det er modnet i mindst et år i et træfad med en volumen på under 1 000 liter eller i mindst to år i et træfad med en volumen på 1 000 liter eller derover.

Tilføjelse: »gyümölcságyon érlelt« eller »ágyas« [lagret på et frugtleje]

Særlige anvendelsesbetingelser: Et produkt kan være forsynet med denne tilføjelse, hvis mindst 10 kg modne surkirsebær eller mindst 5 kg tørrede surkirsebær af de sorter, der er angivet i afsnit D, og som har oprindelse i det område, der er angivet i afsnit C, anvendes under modningen for hver 100 l pálinka, og produktet er modnet med frugten i mindst tre måneder. Nettomængden af pálinka skal angives på flaskens etiket.

10. Specifikke mærkningsregler

Ud over kravene i den relevante lovgivning indeholder betegnelsen også følgende:

»geografisk betegnelse«

(1) EUT L 39 af 13.2.2008, s. 16.

(2) EUT L 130 af 17.5.2019, s. 1.